বিজয়া দশমী উপলক্ষে অনন্য উদ্যোগ আশ্রমের বৃদ্ধাদের মিষ্টি মুখ করালেন বিধায়ক

নদীয়া: দুর্গাপুজো (Durga Puja) শেষ! উৎসব শেষে বিজয়া দশমীর (Dashami) দিন নবদ্বীপে (Nabadwip) দেখা গেল অন্য চিত্র। সমাজের অসহায় ও সহায়সম্বলহীন বৃদ্ধাদের মুখে হাসি ফোটাতে বিশেষ উদ্যোগ নিলেন রাজ্যের প্রাক্তন মন্ত্রী ও নবদ্বীপের পাঁচবারের বিধায়ক পুন্ডরীকাক্ষ সাহা।

শুক্রবার সকালে নবদ্বীপের পোড়াঘাট ভজন আশ্রমে আয়োজিত অনুষ্ঠানে শহরের আটশোরও বেশি বৃদ্ধাকে মিষ্টি খাইয়ে, নতুন বস্ত্র ও নগদ ১০০ টাকা প্রদান করেন তিনি। পরে তাঁদের কাছ থেকে শুভ বিজয়ার আশীর্বাদ নেন বিধায়ক।

আরও পড়ুন: পূর্বস্থলীতে বিসর্জনের শোভাযাত্রায় মর্মান্তিক দুর্ঘটনা, মৃত্যু ৬ বছরের শিশুর

এদিনের বিজয়া সম্মেলনীতে উপস্থিত ছিলেন নবদ্বীপ পৌরসভার পৌরপতি ও রানাঘাট দক্ষিণ জেলা তৃণমূল কংগ্রেসের সাংগঠনিক সম্পাদক বিমান কৃষ্ণ সাহা, উপ পৌরপতি শচীন্দ্র বসাক, নবদ্বীপ পঞ্চায়েত সমিতির সহ-সভাপতি তাপস ঘোষ, নবদ্বীপ থানার আরক্ষা আধিকারিক কৃষ্ণেন্দু গোস্বামী এবং পৌরসভার ২৪টি ওয়ার্ডের জনপ্রতিনিধি সহ বহু বিশিষ্টজন।

স্থানীয় সূত্রে জানা গিয়েছে, প্রতি বছর দুর্গোৎসবের শেষে শুভ বিজয়া দশমীতে বিধায়কের পক্ষ থেকে এই অনুষ্ঠানের আয়োজন করা হয়। নবদ্বীপ পোড়াঘাট ভজন আশ্রমে বহু বৃদ্ধা সারা বছর নামসংকীর্তন করে জীবনধারণ করেন। তাঁদের সামান্য ভরণপোষণের দায়িত্বও আশ্রমের উপর নির্ভরশীল। তাই তাঁদের পাশে দাঁড়িয়ে শুভ বিজয়ার দিনে সামান্য সহায়তার হাত বাড়িয়ে দেন নবদ্বীপের বিধায়ক।